kardosdrur/scandi-wiki huggingface dataset:
Metoik

En metoik var en fremmed person (f.eks. en købmand), der levede som fri ikke-borger i det gamle Athen (ca. 5. årh. f.v.t.).

De måtte ikke besidde jord/grundejendom eller indgå ægteskab med athenske borgere, og de skulle have en værge (athensk borger), som kunne repræsentere dem over for andre borgere.
De skulle betale årlig afgift (som skat): 12 drachmer for mænd, 6 for kvinder (straffen for overtrædelse var salg som slave!), og skulle på lige fod med borgere deltage i landets forsvar.

Metoikere kunne ved folkesamlingen blive ophøjet til isotelerne. Derved fritog man personen for at betale skat, samt for at have en værge, ligesom vedkommende nu kunne erhverve jord.

Grækenland i antikken
Manfred von Richthofen

Manfred Freiherr von Richthofen (2. maj 1892 i Breslau - 21. april 1918) var en tysk pilot. Han er bedre kendt som Den Røde Baron, det tyske flyver-es under 1. verdenskrig, der nedskød 80 fjendtlige fly. Richthofen nedskød sin sidste modstander den 20. april 1918. Dagen efter blev han selv skudt ned i sin røde Fokker Dr.I.

Pilotens eftermæle har været præget af flere fortolkninger og karikaturer af hans personlighed. Eksempelvis i tegneserien Radiserne, hvor hunden Nuser forestiller von Richthofen som sin fjende, når han flyver rundt på sit hundehus.

Richthofen var bror til Lothar von Richthofen (1894-1922), som ligeledes var et tysk flyver-es under 1. verdenskrig.

1. verdenskrig 
Ved første verdenskrigs udbrud var Manfred von Richthofen officer ved det tyske kavaleri. I maj 1915 bad Richthofen om at blive forflyttet til flyvertropperne, da rytterlivet kedede ham. Ønsket blev opfyldt, og Richthofen blev observatør. I 1916 mødte han den tyske flyverlegende Oswald Boelcke, hvilket fik Richthofen til at beslutte sig for at blive pilot. Boelcke udvalgte senere Richthofen til sin eliteenhed, Jasta 2 (Jagdstaffel; jagereskadrille). Richthofens første nedskydning fandt sted den 17. september 1916 nær den franske landsby Villers Plouich. Den uheldige modstander var et britisk F.E.2b tosædet bombefly, mens Richthofen selv fløj en Albatros D.II.

Richthofen blev skudt ned den 21. april 1918 over Somme-floden i Frankrig. I en større luftkamp fulgte Richthofen efter den grønne løjtnant Wilfrid May for at skyde ham ned. Da en anden canadisk pilot, Roy Brown, så, at May var i vanskeligheder, forfulgte han Richthofen og beskød ham på lang afstand. Richthofen fulgte i lav højde efter May og blev nu tillige beskudt fra jorden af australske maskingeværskytter. Fra lav højde styrtede Richthofen ned ved australiernes linjer. Han forblødte kort efter styrtet.

Både piloten Roy Brown og de australske tropper nede på jorden gjorde krav på nedskydningen. Et dokumentarprogram på Discovery Channel i 2002 konkluderede, at det var en australsk infanterist, der dræbte ham. Beviset skulle være kuglens indgangsvinkel.
Richthofen fik en officiel militærbegravelse med æressalut og nedlagte kranse fra Ententens eskadriller i nærheden.

Litteratur 
 Jens Thomsen, Den røde baron. Manfred von Richthofen – den legendariske kampflyver, Bogan, 1977. .

Referencer

Eksterne henvisninger 

Militærfolk fra Tyskland
Flyveresser fra 1. verdenskrig
Tysklands militære personel i 1. verdenskrig
Modtagere af Jernkorset
Friherrer fra Tyskland
Militærfolk faldet i kamp
Personer fra Schlesien
Peter Carey

Peter Carey (født 7. maj 1943) er en australsk forfatter. Han vandt i 1988 Bookerprisen for romanen Oscar og Lucinda og gentog bedriften i 2001 for romanen Den sande historie om Kelly-banden, der handler om den australske "Robin Hood" Ned Kelly.

Bibliografi 
 2008 – Tyveri, Samleren
 2003 – My Life as a Fake (dansk: Mit liv som falsum, 2007)
 2000 – Den sande historie om Kelly-banden
 1997 – Historien om Jack Maggs
 1991 – Skatteinspektøren
 1988 – Oscar og Lucinda

Eksterne henvisninger 
 

Romanforfattere fra Australien
Australiere i 1900-tallet
Australiere i 2000-tallet
Arundhati Roy

Arundhati Roy (født 24. november 1961) er en indisk forfatter og politisk aktivist. Hun har skrevet romanen De små tings gud, for hvilken hun vandt Bookerprisen i 1997.

Foruden sin litterære virksomhed – eller måske i logisk forlængelse heraf – har Roy været aktiv deltager i den globaliseringskritiske bevægelse, bl.a. som taler ved World Social Forum og med bogen Menigmands guide til imperiet (2005).

Aktivisme 
De små tings gud er Arundhati Roys første roman. Siden har hun helliget sig arbejdet med non-fiktion og politik, og udgivet yderligere to samlinger af essays, samt engageret sig aktivt sociale spørgsmål. Hun er en af frontfigurerne i anti-globaliseringsbevægelsen og en heftig kritiker af neo-imperialismen og USA's udenrigspolitik. Hun kritiserer også Indiens atomvåbenspolitik og tilgang til industrialisering. Dette inkluderer også bygningen af kæmpedæmningen Narmada Dam og Enrons aktiviteter i Indien. Som svar på Indiens atomprøvespræninger i Pokhran og Rajasthan skrev Roy The End of Imagination (1998), som en kritik af den indiske regerings atomvåbenspolitik. 

I maj 2003 holdt hun en tale, der havde titlen Instant-Mix Imperial Democracy ved Riverside Church i New York. I den beskrev hun USA som et globalt imperium, der reserverer sig retten til at bombe enhver modstander, og som legitimerer det ved at henvise direkte til Gud. 

I august 2006 underskrev Roy et åbent brev af Professor Steve Trevillion, der stemplede Israels angreb på Libanon som en krigsforbrydelse, og anklagede Israel for statsterrorisme.

Referencer

Eksterne henvisninger 

Skønlitterære forfattere fra Indien
Essayister fra Indien
Margaret Atwood

Margaret Eleanor "Peggy" Atwood (født 18. november 1939 i Ottawa, Ontario, Canada) er en canadisk forfatter, digter og litteraturkritiker. Hun er en af verdens bedstsælgende forfattere. I 2000 vandt hun Bookerprisen for romanen Den blinde morder.

Tjenerindens fortælling fra 1985 er grundlaget for Poul Ruders' opera af samme navn med urpremiere i 2000 og senere tv-serien The Handmaid's Tale fra 2017.

Udvalgt bibliografi 
 1969 – Den spiselige kvinde (eng: The edible woman)
 1976 – Fru Orakel (eng: Lady Oracle)
 1985 – Tjenerindens fortælling (eng: The Handmaid's Tale)
 1989 – Katteøje (eng: Cat's eye)
 1996 – Alias Grace (eng: Alias Grace)
 2000 – Den blinde morder (eng: The blind assassin)
 2003 – Oryx og Crake (eng: Oryx and Crake)
 2005 – Penelopiaden (eng: The Penelopiad)

Eksterne henvisninger 
 

Romanforfattere fra Canada
Digtere fra Canada
Kritikere
Kvindelige forfattere i det 20. århundrede
Jesuskirken

Jesuskirken i Valby er en af Danmarks mere særprægede kirker.

Kirken er tegnet af arkitekt Vilhelm Dahlerup for bygherren brygger Carl Jacobsen. Carl Jacobsens ønske var, at kirken skulle genlyde af smuk musik, og akustikken i kirken er god. Kirken rummer desuden to meget fine orgler, herunder det eneste orgel af den store franske orgelbygger Cavaillé-Coll i hele norden, og huser en samling harmonier.

Kirken er opført som et mausoleum for Carl Jacobsen og hans familie, blandt andre hans mor Laura Holst. I krypten under kirken står familiens sarkofager.

Kirken er indviet d. 15. november 1891, mens selve det Jacobsenske familiekapel, krypten under kirken, indviedes allerede d. 31. januar samme år. Klokketårnet (kampanilen) stod først færdigt i 1895.

Den egentlige kirkes nærmeste forbillede er Notre-Dame-la-Grande i Poitiers i det vestlige Frankrig. Kirken er meget utraditionel i sin indretning og har af nogle været kritiseret for at være blasfemisk, Carl Jacobsen var selv karakteriseret af sin egen præst som en fritænker. Pudsigt er det, at der sidder et pentagram på alteret, og bagsiden af kirken er prydet med to søjler og en bue med nogle af tegnene fra dyrekredsen mejslet ind, som er båret af hovederne af hhv. ”Den Grønne Mand” og ”Den Hornede Gud”. Toppen af buen bærer et ligebenet kors med et omvendt pentagram.

I alterrummet er der foroven en frise, hvor bl.a. Godfred af Bouillon er afbildet, og man ser Johannes Døberen og Maria Magdalene ved foden af Jesus på korset. Kirken prydes af tolv glasmosaikker, heriblandt en mosaik af Moses med horn. Vinduesrosen over indgangspartiet, tegnet og udført af glarmester August Duvier, er nordens største. Rosen måler 4,50 meter i diameter og i midten er anbragt en urskive på 1,75 meter i diameter, hvilket er en usædvanlig tilføjelse. Det mest fremtrædende budskab i kirken er sætningen "Du er Kristus" som er malet på toppen af buen ind til alterrummet.

Foran kirken står J.A. Jerichaus krucifiks, som kort efter færdiggørelsen af kirken erstattede en kopi af Michelangelos Moses-statue i kirken San Pietro in Vincoli i Rom. Niels Hansen Jacobsens dystre skulptur Trold, der vejrer kristenblod, som truende greb efter krucifikset, blev placeret på pladsen udenfor kirkens grund. Den blev dog for meget for nogle, og den blev anbragt i Glyptotekshaven. I dag står der igen en kopi af trolden.

Kirken er orienteret nord–syd med alteret placeret i den sydlige del af kirken.

Eksterne kilder og henvisninger 

 Billede af Buen
 Jesuskirkens historie
 Jesuskirken  hos nordenskirker.dk
 Jesuskirken hos KortTilKirken.dk

Kirker i Københavns Kommune
Kirker i Københavns Stift
Kirker i Københavns Amt
Valby
Vilhelm Dahlerup
Etableret i 1891
Det Udenrigspolitiske Selskab

Det Udenrigspolitiske Selskab (DUS) er en privat, almennyttig forening, som har til formål at fremme kendskabet til og højne interessen for udenrigspolitiske spørgsmål i Danmark. Selskabets protektor er Hans Kongelige Højhed Kronprins Frederik. Formand for bestyrelsen er Ulrik Federspiel, og selskabets direktør er Charlotte Flindt Pedersen.

DUS er uafhængigt af såvel det offentlige og de politiske partier som erhvervs- og organisationsinteresser. Det tager ikke stilling til politiske spørgsmål, men fungerer udelukkende som formidler af information, debat, kontakter og netværk.

Det Udenrigspolitiske Selskab har omkring 1000 personlige medlemmer og cirka 200 medlemmer, der er tilknyttet gennem institutioner, virksomheder eller organisationer. Selskabet har også omkring 350 medlemmer i ungdomsafdelingen, DUS-U35.

Historien bag Selskabet 

Manden bag DUS var modstandsmanden Ole Lippmann, som fik idéen i London i 1944. Efter hans opfattelse var udenrigspolitik en alt for vigtig sag at overlade til politikere og embedsmænd alene. Han mente, at befolkningen burde deltage i debatten om internationale forhold, men det skulle ske på et oplyst og kvalificeret grundlag.

DUS blev stiftet den 31. oktober 1946 i København. Blandt stifterne var fremtrædende modstandsfolk som Ole Lippmann, Svend Truelsen, Erik Husfeldt og Ebbe Munck. Politikerne var repræsenteret af bl.a. venstremændene Per Federspiel og Thorkil Kristensen, den konservative Ole Bjørn Kraft samt kommunisterne Ib Nørlund og Peter P. Rohde. Fra universitetsverdenen kom bl.a. professorerne Alf Ross og Hartvig Frisch.

Aktiviteter 
Selskabets vigtigste aktiviteter er at arrangere seminarer, konferencer og studierejser, samt udgive publikationer og lave tv-udsendelser.

DUS har gennem mere end 70 år haft en række prominente talere, herunder George Bush Senior, Martti Ahtisaari, Lech Wałęsa, Dalai Lama, Kofi Annan, Carl Bildt, Marine le Pen og Navy Pillay.

Ud over at arrangere møder om udenrigspolitik udgiver DUS tidsskriftet "Udenrigs" og de tema- eller landespecifikke ”Udenrigspolitiske Skrifter”.  ”Udenrigs” er det eneste tidsskrift i Danmark som udelukkende beskæftiger sig med udenrigspolitik i Danmark. Frem til 2020 udgav DUS også de nu hedengangne landebeskrivelser Lande i lommeformat.

Det Udenrigspolitiske Selskab og tv-kanalen dk4 har haft flere samarbejder om tv-produktionerne I udenrigspolitisk selskab og senest Uffe og Mogens om verden med de tidligere udenrigsministre Uffe Ellemann-Jensen og Mogens Lykketoft.

Siden 1989 har DUS også arrangeret to årlige studierejser til aktuelle lande eller regioner. Bl.a. i 2016 besøgte DUS den Arktiske region, FN's menneskerettighedsråd i Geneve og Cuba.

Referencer og eksterne henvisninger 

Foreninger fra Danmark
Etableret i 1946
Udenrigspolitik
Duplexfilter

Et duplexfilter anvendes indenfor radiokommunikationen for at muliggøre duplex på samme antenne. Normale radioforbindelser er simplex, dvs. man kan kun tale i én retning ad gangen.

I duplex kan man tale i munden på hinanden ligesom i en telefon. Det kræver at senderen i hver ende sender hele tiden. En radiosender og en radiomodtager kan ikke umiddelbart benytte samme antenne samtidig, men ved at indskyde et filter, der beskytter modtageren mod senderens signal, kan det lade sig gøre.

Dette filter skal være af stor dæmpning (da senderens signal er meget større end modtagerens følsomhed) og have stejle flanker (smal båndbredde = høj Q-faktor) da sende- og modtagefrekvenserne typisk ligger ret tæt.

Se også 
 Repeater

Signalbehandling
Tang (værktøj)

Tang, værktøj af forskellig udformning til gribning eller fastholdelse af emner. I det følgende er opsummeret en del forskellige tænger, hvoraf flertallet bruges af træsmede:

Afbider, Afbidertang, Afbrækningstang, Antiktang = spejltang, Babytang, Bagtang, Bidetang, Bidtang, Bindetang = Moniertang, Bolttang = Boltudtrækker, Fiksertang, Fladtang, Fortang = høvlebænktang, Glastang, Hejltang (der ikke er en tang), Holdetang, Hovtang, Hulglastang, Høvlebænktang, Indspændingstang, Knibetang, Knibtang, Knivtang, Kombitang, Låseringstang = seegerringstang, Moniertang, Nibtang, Nippeltang, Nippetang, Niptang, Oppindetang, Papegøjenæb, Papegøjenæbstang, Papegøjetang, Planketang, Polygribtang, Rabitztang, Rundtang, Rørtang, Savlægger, Savudlægger, Savudlæggerjern, Savudlæggertang, Seegerringstang, Sideafbider, Sidebidetang, Sidelænds bidetang, Skævbider, Snabeltang, Spidstang, Spændetang, Trækruetang, Trådbidetang, Trådglastang, Udlæggertang = savudlægger, Udtrækstang, Vandpumpetang, Vidertang, Vinkeltang.

Ekstern Henvisning 
 http://www.baskholm.dk/haandbog/haandbog.html  Træsmedens Håndværktøj
D20 System

d20 System (undertiden blot kaldt d20) er et system af spilmekanikker til rollespil, udgivet fra 2000 og frem af Wizards of the Coast og baseret på den tredje version af Dungeons & Dragons. Systemet er navngivet efter den 20-sidede terning (d20, d for engelsk die, terning) som er central for systemet.

Meget af d20 System er udgivet som et "System Reference Document" (SRD) under "Open Game Licence" (OGL) som åbent indhold.

Ekstern henvisning 
 Wizards of the Coast: d20 SRD 

Rollespil
Dan Brown

Dan Brown (født 22. juni 1964 i New Hampshire, USA) er en amerikansk forfatter af detektiv-thrillere.

Hans bog Da Vinci Mysteriet fra 2003 er blevet en af de seneste års bedst sælgende bøger både i Danmark og på verdensplan, hvor den indtil videre har solgt over 80 mio. eksemplarer.

Han dimitterede fra Phillips Exeter Academy, hvor hans far var matematiklærer. Herefter indskrev han sig på Amherst College, hvor han var medlem af Psi Upsilon Fraternity. Han dimitterede i 1986. Før han blev fuldtids forfatter, underviste han i engelsk på Phillips Exeter og på Lincoln Akerman School i Hampton Falls. Han bor for tiden i Rye, New Hampshire. Blythe, hans kone, er kunsthistoriker og maler, og hendes indflydelse er tydelig i både hans bestseller-roman, Da Vinci Mysteriet samt dennes forgænger, Engle og Dæmoner. Brown interesserer sig for kryptografi, nøgler og koder, som er tilbagevendende temaer i hans værker.

Hans bog, Det Forsvundne Tegn, blev udgivet på dansk den 16. november 2009. 

Dan Browns seneste bog, Inferno udkom den 14. maj 2013.

Kritik 

Ved en tale i Kansas den 7. oktober 2005, udtrykte forfatteren Salman Rushdie en negativ opfattelse af Dan Browns Da Vinci Mysteriet, han udtalte: "Do not start me on The Da Vinci Code .. a novel so bad, that it gives bad novels a bad name." Rushdie udtalte ligeledes, med et glimt i øjet, "Even Dan Brown must live. Preferably not write, but live," med en klar hentydning til de dødstrusler Rushdie modtog efter udgivelsen af sine bøger omhandlende Islam.

For kritik af de enkelte værker, henvises til artiklerne for disse værker.

Bibliografi 
 1998 – Tankados Kode – Digital Fortress
 2000 – Engle og Dæmoner – Angels and Demons 
 2001 – Morderisk Bedrag – Deception Point 
 2003 – Da Vinci Mysteriet – The Da Vinci Code 
 2009 – Det Forsvundne Tegn – The Lost Symbol
 2013 – Inferno - Inferno
 2017 – Oprindelse - Origin

Planlagte 
 2019 – Justice
 2023 – Renaissance

Referencer

Eksterne henvisninger 

 Dan Browns officelle hjemmeside (på engelsk)

Romanforfattere fra USA
Thrillerforfattere fra USA
Danske Naturister

Danske Naturister er interesseorganisation for naturister i Danmark. Foreningen har cirka 1200 medlemmer og syv lokalforeninger.

Foreningen blev startet som Danmarks Unge Naturister i år 2000 og skiftede i år 2003 navn til det nuværende.

Se også 
 Naturisme
 Nøgenhed

Kilde

Eksterne henvisninger 
Danske Naturister

Naturister
Naturisme
Sandhøns

Sandhøns (Pteroclidae) er en familie af fugle, der er udbredt i Eurasien og Afrika.

Systematik 
 Orden Sandhøns Pterocliformes
 Familie Sandhøns Pteroclidae
 Slægt Syrrhaptes
 Tibetansk steppehøne, S. tibetanus 
 Steppehøne, S. paradoxus 
 Slægt Pterocles
 Spidshalet sandhøne,  P. alchata 
 Kapsandhøne, P. namaqua
 Brunbuget sandhøne,  P. exustus
 Plettet sandhøne, P. senegallus 
 Sortbuget sandhøne,  P. orientalis 
 Kronet sandhøne,  P. coronatus 
 Gulstrubet sandhøne, P. gutturalis 
 Gråstrubet sandhøne, P. burchelli 
 Madagaskarsandhøne,  P. personatus 
 Hvidbrystet sandhøne, P. decoratus 
 Lichtensteins sandhøne, P. lichtensteinii 
 Tobåndet sandhøne, P. bicinctus 
 Indisk sandhøne, P. indicus 
 Firebåndet sandhøne, P. quadricinctus

Kilder
Alfesmutter

Alfesmutter (Maluridae) er en familie af spurvefugle, som lever i Australien og Ny Guinea. Familien indeholder 3 grupper: Alfesmutter, emusmutter og græssmutter. Mange af fuglene i denne familie har ikke danske navne og vil derfor stå alene under deres latinske navn.

Klassifikation 
Familie: Maluridae
 Underfamilie: Malurinae, 
 Tribus: Alfesmutter 
 Slægt: Clytomyias
 Brun alfesmutte, Clytomyias insignis
 Slægt: Sipodotus
  Brunrygget alfesmutte, Sipodotus wallacii
 Slægt: Malurus
 Purpurkronet alfesmutte, Malurus coronatus
 Sortstrubet alfesmutte, Malurus cyaneus
 Pragtalfesmutte, Malurus splendens
 Alfesmutte, Malurus lamberti
 Cape York-alfesmutte, Malurus amabilis
 Blåbrystet alfesmutte, Malurus pulcherrimus
 Rødvinget alfesmutte, Malurus elegans
 Hvidvinget alfesmutte, Malurus leucopterus
 Rødrygget alfesmutte, Malurus melanocephalus
 Tribus: Emusmutter Stipiturini
 Slægt: Stipiturus
 Sydlig emusmutte, Stipiturus malachurus
 Mallee emusmutte, Stipiturus mallee
 Eyre emusmutte, Stipiturus ruficeps
 Underfamilie: Græssmutter Amytornithinae
 Slægt: Amytornis
 Skæggræssmutte Amytornis barbatus
 Kimberleygræssmutte, Amytornis housei
 Hvidstrubet græssmutte, Amytornis woodwardi
 Rødvinget græssmutte, Amytornis dorotheae
 Stribet græssmutte, Amytornis striatus
 Amytornis merrotsyi
 Ørkengræssmutte, Amytornis goyderi
 Brun græssmutte, Amytornis textilis
 Rødbrun græssmutte, Amytornis purnelli
 Amytornis ballarae

Spurvefugle
Remanensrelæ

Et remanensrelæ er et relæ der ind og udkobles med korte spændings impulser

Virkemåde 
Indkobling sker ved at spolen påtrykkes en kort jævnstrøms puls, relæet bliver i stillingen efter spændingen er fjernet, da remanensen (restmagnetismen) i spolens kerne er nok til at holde kontaktsættet lukket.

Udkobling sker ved at spolen påtrykkes en kort vekselstrøms puls, som afmagnetisere kernen og relæet udkobles.

Anvendelse 
Et remanensrelæ udkobler ikke ved spændingssvigt, og kan derfor bruges til hukommelse i relæstyringer.

Elektrisk symbol

Se også 
 Polariseret relæ
 Kip-relæ



Relæer
Transducere
Dyrekreds

Dyrekredsen (zodiak, græsk: zodiakos kyklos) er det bælte af stjernetegn på himlen som breder sig 8 grader på hver side af ekliptika, som Solen, Månen og planeterne Merkur, Venus, Mars, Jupiter, Saturn, Uranus og Neptun, set fra Jorden, bevæger sig igennem. Dyrekredsen har altid spillet en stor rolle i astrologi. Det stjernetegn man er født i, afgøres af i hvilket tegn Solen står i fødselsøjeblikket. Ligeledes bruger astrologer planeternes placering i Dyrekredsen på et givet tidspunkt til horoskoper.

Opdeling 
Der er tolv stjernetegn i dyrekredsen: Vædderen, Tyren, Tvillingerne, Krebsen, Løven, Jomfruen, Vægten, Skorpionen, Skytten, Stenbukken, Vandmanden og Fiskene. Reelt er der tale om tretten tegn, men af uvisse årsager er det trettende tegn, nævnt af Ptolemaeus i det 2. århundrede, ikke medtaget. Det trettende tegn er Slangebæreren som befinder sig mellem Skorpionen og Skytten.

Opdelingen af ekliptika i 12 sektorer, hver på 30° har fået navn efter tolv af de stjernetegn, der ligger i sektorerne. Tegnenes navne stammer helt tilbage fra Sumer i Mesopotamien ca. 2.000 år f.kr. Der var da bedre overensstemmelse mellem sektornavnene og stjernebilledernes placering men på grund af jordaksens præcession er det ikke længere tilfældet. Så i dag taler man om den sideriske zodiak, som er den faktiske dyrekreds (bruges i Indien), og den tropiske zodiak, som er den sektoropdelte version (bruges i Vesten).

Startpunktet for dyrekredsen er forårspunktet – eller Vædderpunktet – det ene af to punkter hvor ekliptika krydser himlens ækvator og hvor Solen står ved forårsjævndøgn. Dette punkt befinder sig i dag i stjernebilledet Fiskene.

Astronomi kontra astrologi 

*Solen besøger 13 stjernebilleder, men der er kun 12 stjernetegn (Ophiuchus mangler).
Observeret: Jord-Sol efemeridetabel afrundet til én decimal (2008).
Solens 'vandring' igennem stjernebillederne, set fra Jorden.
Vedtaget: Dagens stjerner i et dagblad (2009-10).
Folk født i tidsrummet, tilhører stjernetegnet.

Bemærk at:
 Solen ikke krydser grænserne på samme tid af døgnet. Derfor er varigheden af Solens ophold ikke et heltal.
 Solen opholder sig fra 8,4 (skorpion) til 44,5 dage (jomfru) i stjernebillederne, mens stjernetegnene kun afviger fra 29 til 32 dage.
 Jordens præcession har flyttet datoerne, så selv om tvillingerne er på stort set lige mange dage, astronomisk og astrologisk, har de ingen datoer til fælles.

Ordet zodiac 

Ordet zodiac blev almindeligt brugt i Skandinavien helt frem til 1400-tallet, men i Danmark er ordet i nyere tid blevet fordansket til “stjernetegn” og ordet zodiac anvendes sjældent i dag.  I Norge er det stadig almindeligt at bruge ordet zodiac.

Ordet stammer fra latin zōdiacus og endvidere med rødder i det græske ζωδιακός κύκλος (zōdiakos kuklos), som betyder "cirkel af dyr" (dyrekreds), der stammer fra ζώδιον (zōdion), den diminutive form af ζῶον (Zoon) "dyr". Dette afspejler sig i udformningen af vores stjernetegn, hvor 6 ud af 12 er dyr, og 2 er mytologiske hybrider.

Se også 
 Mazzaroth

Kilder

Eksterne henvisninger 

 Dyrekredsen 
 Oprindelse 
 Dyrekredsen fra Dendera

Astronomi
Astrologi
Stjernetegn
Powerakkord

En powerakkord er en speciel type akkord der kan tages i alle bånd på guitaren. Den er opbygget af en grundtone, den tilhørende kvint, og nogle gange også grundtonen en oktav højere. Teoretisk er powerakkorden ikke en akkord, da den ikke indeholder tre toner og samtidig er kønsløs (hverken mol eller dur). Men den har alligevel bidraget så markant til rockens udvikling, at den i dag accepteres som en selvstændig akkord. 
Den kaldes også en kvintakkord, og noteres på becifringssprog med et 5-tal (C5, D5, Ab5 etc.).

Powerakkorden er hyppigt brugt i rockmusik siden 50'erne (Bill Haley, Chuck Berry), og mange kendte guitar-riffs er bygget op med powerakkorder ("Smoke on the Water", Iron Man m.fl.) Powerakkorden er også tit spillet med distortion, hvilket giver en meget karateristisk rock-lyd. I mange sange spiller lead-guitaristen de akkorder, som rytmeguitaristen spiller som powerakkorder, netop med distortion, for at give sangen en rock-lyd (ofte brugt af AC/DC, Guns N' Roses m.fl.)

Standardstemning 
Et eksempel på en powerakkord med udgangspunkt i bånd 6 (denne kan flyttes i alle bånd så længe mønstret bibeholdes).

e | – - -

H | – - -

G | – - -

D | – 8 -

A | – 8 -

E | – 6 -

Drop D-stemning 
Et eksempel på en powerakkord med udgangspunkt i bånd 6 (Denne kan flyttes i alle bånd så længe mønstret bibeholdes). Denne powerakkord er en hel tone dybere en den vist ovenfor.

e | – - -

H | – - -

G | – - -

D | – 6 -

A | – 6 -

D | – 6 -

Musikteori